SPPT คาดปีนี้ขาดทุนลดลงจากปีก่อน หลังปรับโครงสร้างธุรกิจคุมค่าใช้จ่าย
SPPT คาดปีนี้ขาดทุนลดลงจากปีก่อน หลังปรับโครงสร้างธุรกิจคุมค่าใช้จ่าย
25 พ.ย. 2559

น.ส.ศิริธร ชนะวงศ์ กรรมการ บริษัท ซิงเกิ้ล พอยท์ พาร์ท (ประเทศไทย) จำกัด (มหาชน) หรือ SPPT เปิดเผยว่า บริษัทคาดว่ารายได้ปี 59 น่าจะต่ำกว่าปีก่อนที่มีรายได้ 501.51 ล้านบาท โดย 9 เดือนแรกมีรายได้ราว 321.68 ล้านบาท ซึ่งเป็นไปตามภาวะเศรษฐกิจที่ยังคงชะลอตัว ขณะที่คาดว่าในปีนี้ผลขาดทุนสุทธิคงจะลดลงจากปีก่อนที่มีผลขาดทุน 25.22 ล้านบาท หลังจาก 9 เดือนแรกขาดทุน 12.26 ล้านบาท เป็นผลจากการปรับโครงสร้างธุรกิจด้วยการควบคุมค่าใช้จ่ายด้านการผลิต ต้นทุนวัตถุดิบ ส่งผลทำให้ค่าใช้จ่ายในการขายและการบริหารปรับตัวดีขึ้น
ทั้งนี้ สัดส่วนรายได้ของบริษัทฯยังคงมาจากการขาย การรับจ้าง และค่าเช่าอสังหาริมทรัพย์เพื่อการลงทุน โดยรายได้จากการขาย แบ่งเป็นกลุ่มสินค้า Auto&amp;Machine Parts , Hard Disk Drive (HDD) ส่วนรายได้จากการรับจ้าง มาจากรับผลิตเลนส์ ซึ่งในภาพรวมธุรกิจยังคงมีการเติบโตที่ดี โดยเฉพาะกลุ่มสินค้า HDD ที่มียอดการสั่งซื้อเพิ่มขึ้น          
“ปีนี้เราอาจจะไม่สามารถพลิกกลับมามีกำไรสุทธิได้ แต่เราเชื่อว่าจะมีผลขาดทุนสุทธิลดลง จาก 9 เดือนที่ผ่านมาขาดทุนลดลงมาอยู่ราว 12 ล้านบาทแล้ว ทั้งปีก็น่าจะลดลงมาอีกได้ จากการดำเนินการลดต้นทุนอย่างต่อเนื่อง ขณะที่รายได้ก็น่าจะต่ำกว่าปีก่อน ตามภาวเศรษฐกิจที่ยังคงชะลอตัว “น.ส.ศิริธร กล่าว
นอกจากนี้ บริษัทมองแนวโน้มผลประกอบการในไตรมาส 4/59 บริษัทฯคาดจะทำได้ใกล้เคียงกับไตรมาส 3/59 จากยอดคำสั่งซื้อที่เข้ามาอย่างต่อเนื่อง ประกอบกับ ยังคงดำเนินการลดต้นทุน ควบคุมค่าใช้จ่าย เพื่อให้ค่าใช้จ่ายในการขายและบริหารดีขึ้น สำหรับแผนการดำเนินงานในปี 60 บริษัทฯยังอยู่ในช่วงของการทำแผนดังกล่าว แต่เบื้องต้นยังมองว่าเศรษฐกิจในปีหน้าก็คงยังไม่ต่างจากปีนี้มากนัก
ส่วนการซื้อขายหุ้นผ่านระบบการซื้อขายของตลาดหลักทรัพย์บนกระดานรายใหญ่ (Big Lot Board) ที่มีการทำรายการเมื่อวันที่ 24 พ.ย.59  จำนวน 40,526,200 หุ้น คิดเป็น 17.47% ของทุนชำระแล้วนั้น ขณะนี้บริษัทยังไม่ได้รับการติดต่อจากผู้ถือหุ้นที่ได้เข้าทำรายการดังกล่าว